**28 ліпеня – 210 гадоў з дня нараджэння Юзафа Ігнацы Крашэўскага (1812–1887), польскага пісьменніка, гісторыка, публіцыста**

Славуты пісьменнік, гісторык, публіцыст і грамадскі дзеяч Юзаф Ігнацы Крашэўскі пакінуў вялікую творчую спадчыну – каля 600 тамоў раманаў і аповесцей, паэтычных і драматычных твораў, прац па гісторыі, этнаграфіі і фалькларыстыцы, падарожных нарысаў і літаратурна-крытычных артыкулаў. На падставе гэтага быў прызнаны сусветным выданнем «Кніга рэкордаў Гінеса» самым прадуктыўным аўтарам «эпохi гусiнага пяра».

Нарадзiўся ён у заможнай сям’i пружанскага харунжага Я. Крашэўскага ў Варшаве. Дзяцінства правёў у родавых маёнтках у в. Доўгае Пружанскага павета і в. Раманава каля г. Бяла-Падляска (цяпер Польшча). Атрымаў добрую хатнюю адукацыю, у тым ліку і музычную. Пасля заканчэння Свiслацкай гiмназiі ў 1829 г. паступіў на лiтаратурны факультэт Вiленскага ўнiверсiтэта. Аднак ужо ў наступным годзе быў арыштаваны за ўдзел у антыўрадавых гуртках. Пасля вызвалення ў 1832 г. Ю. Крашэўскі некаторы час знаходзіўся пад наглядам паліцыі, у далейшым жыў у Вільні, Доўгім, на Валыні, у Польшчы, шмат падарожнічаў. У час паўстання 1863–1864 гг. эмігрыраваў у Саксонiю. Прымаў актыўны ўдзел у грамадскіх справах эмiграцыi. У 1883–1885 гг. па абвінавачванні ў шпіянажы адбываў зняволенне ў Магдэбургскай крэпасці.

Здольнасці да літаратурных заняткаў праявіліся ў Ю. Крашэўскага яшчэ ў школьныя гады. Ён пісаў вершы, перакладаў байкі Лафантэна, самастойна выдаваў невялікую рукапісную газету. З таго часу захавалася толькі балада «Манастыр на гары». У далейшым з’явіліся аповесці і раманы на гістарычныя тэмы, нарысы пра шматлікія падарожжы, навуковыя працы па мастацтве, гісторыі, краязнаўстве, этнаграфіі, фальклоры і інш. Найбольш цікавымі для вывучэння культуры Беларусі з’яўляюцца творы, заснаваныя на падарожжах: «Пiнск i Пiншчына» (1837), «Успамiны пра Палессе, Валынь i Лiтву» (1840), «Карціны з жыцця i падарожжаў» (1841–1842), «Некалькі замалёвак з жыцця сельскага насельніцтва Кобрынскага павета» (1850), «Адзенне сялян i мяшчан з ваколiц Брэста, Кобрына i Пружан» (1860). Сярод навуковых прац – «Старажытная Лiтва. Яе гiсторыя, законы, мова, вера, звычаi, песнi…» (1847–1850), «Барысаў» (1848), «Мастацтва ў славян, асаблiва ў Польшчы i дахрысцiянскай Лiтве» (1860), «Польшча ў час трох падзелаў» (т. 1–3, 1873–1875) i iнш. У 1872 г. за навуковыя дасягненні ў вывучэнні народнай культуры Ю. Крашэўскі быў удастоены ганаровага звання акадэміка Акадэміі ведаў у Кракаве і абраны ганаровым доктарам навук ва ўніверсітэтах Кракава і Франкфурта-на-Майне. З’яўляўся таксама сапраўдным членам Віленскай археалагічнай камісіі.

Мастацкія творы пісьменніка, прысвечаныя гістарычнаму мiнуламу, заклалі асновы новага тыпу гiстарычнага рамана ў польскай лiтаратуры: «Апошняя з слуцкiх князёў» (1841), «Жыгімонтаўскiя часы» (1846), «Залаты яблык» (1853), «Графiня Козель» (1874), «Бруль» (1875), «Старое паданне» (1876), «Маці каралёў» (1883), «Кароль у Нясвіжы. 1784» (1887) i iнш. Цяжкае жыццё прыгоннага сялянства адлюстравана ў творах «Гiсторыя Саўкi» (1842), «Уляна» (1843), «Астап Бандарчук» (1847), «Хата за вёскай» (1855), «Ярмола» (1856), «Гiсторыя калка ў плоце» (1860), «На Палессi» (1883). Падзеі паўстання 1863–1864 гг. апісаны ў раманах «Дзіця Старога Горада» (1863), «Мы і яны» (1865), «Дзядуля» (1869) і інш. Выйшлі зборнікі «Паэзія» (т. 1–2, 1838) і «Гімны смутку» (1857), паэтычная трылогiя гiсторыi Лiтвы «Анафеляс» (1840–1845).

На працягу ўсяго жыцця Ю. Крашэўскі займаўся таксама публіцыстычнай і выдавецкай дзейнасцю: з’яўляўся супрацоўнікам і рэдактарам перыядычных выданняў «Athenaeum» («Атэнэум», 1841–1851), «Gazeta Polska» («Польская газета», 1860-я гг.), «Rachunki» («Рахункі», 1866–1870) і інш. У 1868 г. у Дрэздэне заснаваў уласную друкарню, у якой выдаваў творы польскіх аўтараў і кнігі польскай тэматыкі.

Юзаф Ігнацы Крашэўскі быў усебакова адораным чалавекам: захапляўся гісторыяй, мастацтвам, этнаграфіяй, археалогіяй, займаўся калекцыяніраваннем. Яго асабістая бібліятэка налічвала некалькі тысяч тамоў, багаты збор гравюр і малюнкаў. Любіў таксама музыку, добра іграў на фартэпіяна і пісаў творы для гэтага інструмента. Важнай часткай творчасці Ю. Крашэўскага было і выяўленчае мастацтва. У час вучобы ва ўніверсітэце ён наведваў заняткі па малюнку і жывапісе ў Я. Рустэма і В. Смакоўскага, у далейшым браў прыватныя ўрокі ў Б. Даброўскага. Яго графічная спадчына налічвае каля 1 тыс. твораў. У асноўным гэта альбомныя замалёўкі з падарожжаў: віды архітэктурных помнікаў, пейзажы, малюнкі тыпаў сялян і побытавыя сцэны. Таксама ствараў гравюры, рабіў афорты і літаграфіі, ілюстраваў уласныя выданні, творы К. Тышкевіча, У. Сыракомлі, А. Міцкевіча і інш.

Цікавасць да шматграннай культурна-асветніцкай дзейнасці Ю. Крашэўскага не знікае і ў нашы дні. У многіх еўрапейскіх гарадах, звязаных з рознымі этапамі яго біяграфіі, устаноўлены памятныя знакі, створаны музеі ў Дрэздэне (Германія), Познані і Раманаве (Польшча). У музеі-сядзібе «Пружанскі палацык» заснавана мемарыяльная калекцыя, прысвечаная нашаму выдатнаму земляку.

*Матэрыял падрыхтаваны ў 2022 г.*